Papersnake/gushiwen huggingface dataset:
观楚国寺璋上人写一切经院，南有曲池深竹
岑参（唐代）

璋公不出院，群木闭深居。誓写一切经，欲向万卷馀。

挥毫散林鹊，研墨惊池鱼。音翻四句偈，字译五天书。

鸣钟竹阴晚，汲水桐花初。雨气润衣钵，香烟泛庭除。

此地日清净，诸天应未如。不知将锡杖，早晚蹑空虚。
和程使君劳农仙拜扬子云像蒋丞相坟
程公许（宋代）

使君文采郁卿云，声利场中三沐薰。
蚕纸书间临晋帖，鱼谊夜永课皇坟，
劭农恳恻车频驻，吊凄凉酒易醉醺。
笑我坐窗甘俐冷。吟情强半被愁分。
不雨述忧
林俊（明代）

吹尽高云别一天，骄阳舞祸故无前。人间始信雨成玉，门外真无海化田。

阖郡生存悬此日，几家事育应明年。江湖老去知何用，一夜西风雪满颠。
无隐
释心月（宋代）

望州乌石未相见，南岳天台几对谈。
引得庐山曾失笑，至今满面是羞惭。
同石元规讲鹍鹏偶书
张继先（宋代）

翱翔数仞间，何异九万里。大道荡无名，无彼亦无此。

倬哉元规翁，斯言迨尽矣。一物自太极，志士摽高拟。

鹏乎与蜩鸠，涉辩非至理。有形相变化，不出六合里。

飞跃涉程途，底用嘲远迩。乃识逍遥游，潨远发玄旨。

讲罢四窗闲，忘言空隐几。
凝云榭晚兴
文同（宋代）

晚策倚危榭，群峰天际横。
云阴下斜谷，雨势落褒城。
远渡孤烟起，前村夕照明。
遥怀寄新月，又见一棱生。
浣溪沙（席中答钱漕）
洪适（宋代）

忆得熙春晓立班。使星曾入紫微垣。归来小饮友芝兰。

投辖风流今复见，开尊礼数自来宽。更看宝唾写乌阑。
贺新郎·二老交相访
冯取洽（宋代）

二老交相访。正不妨、勃窣媻姗，舍车而杖。忆在蓉村新雨过，门外春流浩荡。中有个、列仙臞相。把酒论诗饶胜韵，更柳边、花底同心赏。临别句，几回唱。忽传风驭来溪上。遣儿曹、策马郊迎，老怀欣畅。争讶金华佳父子，飞下蓬莱崑阆。有四士、追随仙仗。我爱君如何次道，便令人、直欲倾家酿。歌妙曲，郑声放。
上元夜里俗粉米为茧丝，书古语置其中，以占
杨万里（宋代）

去年上元客三衢，冲雨看灯强作娱。今年上元家里住，村落无灯惟有雨。
隔溪业祠稍萧鼓，不知还有游人否？
儿女炊玉作茧丝，中藏吉语默有祈。
小儿祝身取官早，小女只求蚕事好。
先生平生笑儿痴，逢场亦复作见嬉。
不愿著脚金毕殿，不愿增巢上林苑。
只哦少陵七字诗，但得长年饱吃饭。
心知茧卜未必然，醉中得卜喜欲癫。
与月船周君话别
王同祖（宋代）

鸭炉雨冷夜窗寒，着尽冬衣尚怯惮。
忽忆故人千里别，雁赍芳恨度扶栏。
礼黄龙先师塔
释月涧（宋代）

钝锹搅动苍龙窟，浪激波腾海岳昏。一笑不知深问讯，先师灵骨俨然存。
祝舜俞少卿示曩岁葺蒙园陪游风什一编不度枵疏上尘二首 其二
苏籀（宋代）

筮仕棓生繇莫京，温凊一亩夙经营。南陔弦诵给甘旨，北阙簪经负屈声。

秦刻唐刊储墨妙，齐衢鲁庙擅文鸣。建安正始源流远，详味风规蹑玉清。
春日
陈与义（宋代）

忆看梅雪缟中庭，转眼桃梢无数青。
万事一身双鬓发，竹床欹卧数窗棂。
飞泉洞
李孙宸（明代）

瀑布泻千寻，响杂涛声壮。因风送五弦，人在黄虞上。
奉和陆中丞使君长源寒食日作
皎然（唐代）

寒食江天气最清，庾公晨望动高情。因逢内火千家静，

便睹行高万木荣。深浅山容飞雨细，萦纡水态拂云轻。

腰章本郡谁相似，数日临人政已成。
闲行吟
邵雍（宋代）

投吴走越觅青天，殊不知天在眼前。
开眼见时犹有病，举头寻处更无缘。
颜渊正在如愚日，孟子方当不动年。
安得功夫游宝肆，爱人珠贝重忧钱。
送汪大猷归里
朱熹（宋代）

濯濯才华耀禁林，翩然忽起故园心。九天得请恩方重，一舸东归春未深。

照眼湖山非昨梦，及时诗酒合同襟。不应便作真狂客，讲殿行思听履音。
次韵仆射相公侍燕集英长句 其二
王安礼（宋代）

御沼环流瑞景长，集英宫殿紫宸旁。香随银漏留春色，花压琼筵斗日光。

仙乐缓调瞻凤扆，天人高拱对龙章。皇家多庆千官喜，万岁声中献一觞。
骢马行
杜甫（唐代）

邓公马癖人共知，初得花骢大宛种。夙昔传闻思一见，

牵来左右神皆竦。雄姿逸态何崷崒，顾影骄嘶自矜宠。

隅目青荧夹镜悬，肉骏碨礌连钱动。朝来久试华轩下，

未觉千金满高价。赤汗微生白雪毛，银鞍却覆香罗帕。

卿家旧赐公取之，天厩真龙此其亚。昼洗须腾泾渭深，

朝趋可刷幽并夜。吾闻良骥老始成，此马数年人更惊。

岂有四蹄疾于鸟，不与八骏俱先鸣。时俗造次那得致，

云雾晦冥方降精。近闻下诏喧都邑，肯使骐驎地上行。
挽范丞相五首
吴芾（宋代）

蚤岁登三事，皇朝第一人。
声名塞寰宇，功业在生民。
千载风云会，三朝柱石臣。
堂堂无复见，空忆吐车茵。
关山月
冯畹（清代）

关山月，关山月，山月高高漏未歇。城头一夜戍角鸣，大帅平明大纛行，寒沙万里晓光白，斥堠千山烽火青。

昨从都尉下三山，复逐轻车出汉关。三边积雪埋头白，五夜胡风彻甲寒。

月色营前凝望久，重窥记自葱岭首。多情不舍出塞骑，犹为离人照刁斗。

关山月，愿分一半清皎光，为照闺中望月常如此。

塞上征人行未已，醒时惆怅月照席，梦里空迷塞烟紫。
怀仙引
区怀年（明代）

月窦云房閟药芽，香风迢递泛胡麻。阮郎归去春山寂，闲杀碧桃千树花。
建隆乾德朝会乐章二十八首 其五 又六变。
郊庙朝会歌辞（宋代）

圣皇临大宝，八表凑才贤。经纬文天赋，刚柔德日宣。

建邦隆柱石，造物运陶甄。共致升平业，绵长保亿年。
渎头阻风
杨万里（宋代）

天寒春浅蛰未开，船头一声出地雷。
老夫惊倒卷帘看，白浪飞从东海来。
东海复东几万里，扶桑顷刻到长淮。
琉璃地上玉山起，玉山自走非人推。
似闻海若怒川后，雨师风伯同抽差。
夜提横水明光甲，大呼一战龟山颓。
老夫送客理皈棹，适逢奇观亦壮哉。
岂不怀皈船不进，檕缆古柳依云堆。
须臾惊定却成喜，分付客愁金缕杯。
后嚄唶吟
刘大受（清代）

生不必荆吴九州陌，华驺横路交霜戟。亦不必河阳十里园，珠帘锦障围春暄。

胡为狶膏棘轴走四海，乃不抗首归柴门。浮云万变渺难执，但见日月催晨昏。

故乡亦未归，旧事不可论。忆我未坠地，大父已作吏。

作吏三十年，还家旧物惟青毡。吁嗟先君我未面，北堂有母传遗编。

寒宵篝火课我读，有时泪下如迸泉。大父归来时，我年已长成。

我母望我长，我长乃复远徂征。栖迟两射金门策，飘零更作梁园客。

梁园日晚西风急，沙尘蹴天窗牖黑。九衢车马去如织，觌面相逢不相识。

黄河之水滚滚东南流，客子有家归不得。中夜孤吟起太息，家贫洁养干微禄。

何曾盗得太仓五斗粟，半管毛锥残欲秃。匆匆走路歧，恻恻身上衣。

重闱念我心伤悲，目断直北征鸿飞。腐儒刺促天所嗤，明年更索长安米。

呜呼！苍天何不且使朔饱侏儒饥。
书意
陆游（宋代）

帝命煌煌敕百神，方倾天汉洗胡尘。
但须荆州一好汉，安用商山四老人。
竹帛恐贻千古笑，江湖未媿百年身。
此心欲与何人说？病足呻吟又过春。
次韵李秬新移牡丹二首二
晁补之（宋代）

笑倚东风几百般，忽疑落渚在江干。
玉容可得朝朝好，金盏须教一一干。
送目汉皋行已失，断魂巫峡梦将残。
七闽溪畔防偷本，四照亭边更着栏。
奉和圣制天长节赐宰臣歌应制
王维（唐代）

（册4　卷125　页1262a）
太阳升兮照万方。
开6阖兮临玉堂。
俨冕旒兮垂衣裳。
金天净兮丽三光。
彤庭曙兮延八荒。
德合天兮礼神遍。
灵芝生兮庆云见。
唐尧後兮稷契臣。
匝宇宙兮华胥人。
尽九服兮皆四邻。
乾降瑞兮坤降（一作献）珍。
和抱生真如庵夜归得月原韵
汪廷桂（清代）

寻秋偏得月，竹径翠烟空。梵语含虚籁，虫吟答晚风。

野潮冲路断，篝火出林红。回首诗情远，苍茫一望中。
赋赠东山子祷雨端阳有应三首 其三
张煌言（明代）

「繁露」春秋说大雩，谁怜五日欲无襦！杯中似有栾巴酒，洒作千家摄水符。
温泉诗
钱易（宋代）

悲哉天宝时，帝耄政不修。
宠幸尊妇人，阴极阳已柔。
外戚盛本枝，栉比封列侯。
丞相大将军，备位甚悠悠。
天下安既久，积渐力不周。
车服金玉焕，黎庶饥寒愁。
骊山温泉宫，昼幸与夜游。
一游百司备，万费一日休。
虽能心自快，化作神稷忧。
国忠恣吞噬，林甫怀奸偷。
胡雏据太原，钟鼓无计收。
黄尘满长安，惨黩九庙羞。
唐天未使绝，返正知疾瘳。
自兹游赏地，荆棘生荒秋。
旧物悉已废，蜘蛛挂重楼。
览者咸寒心，一过三迴头。
因知帝王业，坚固宣鸿猷。
岂可信嗜欲，侮弄生疮疣。
雕墙峻宇诫，简牍况有由。
翻思黍离章，续之应可仇。
春风
罗隐（唐代）

也知有意吹嘘切，争奈人间善恶分。

但是秕糠微细物，等闲抬举到青云。
笋
陈普（宋代）

书窗媚幽独，万竹真我仪。
冰霜茂摧挫，生意自有时。
斐亹弄月阴，挺拔出风姿。
凤吟逐神郁，春笋效珍奇。
山林足膏雨，土脉润以肥。
震雷摇蛰虺，千根同发机。
迸芽带珠露，裂地拆伏龟。
开窗见罗列，茧粟出扶藜。
艰给或避石，奋逸或攒篱。
森森麞鹿角，重重虎豹皮。
地力既莫御，天工亦不迟。
志气凌青云，风节比伯夷。
讵容荐清酒，但可供清诗。
呼童窃取小，不敢言馋饥。
含壳全其真，活火汤瀹之。
知心三两天。一樽留晚曦。
锦绷去什袭，玉版参吾师。
似为伤恻隐，直是慰肝脾。
几为造化盗，何必邻童窥。
作桥周曲意，煮箦又何痴。
惟应厚墙壁，高插数丈篱。
护成碧琅玕，长似冰玉儿。
吾闻北人说，洛下价不低。
千金买一束，掉头更还疑。
南方信多此，吾党苦不知。
入山三尺童，俄顷满檐归。
作羹厚於菜，入市贱如泥。
敢为比暴殄，只为不思惟。
昔在燧人前，真风犹未漓。
人间珠抵鹊，天下凤为鸡。
南方即此宝，南人独尔迷。
朝吟渊明菊，夜诵首阳薇。
悠悠今古人，无复知德希。
造化运可见，浑天何用仪。
日月转两毂，阴阳分西时。
化育出万形，加之成气姿。
倚筇看生意，莫测其神奇。
和风随土至，膏雨着物肥。
千红咸竞晨，万玉亦乘机。
深深起蛰龙，一一破伏龟。
险不畏臲卼，难不辟石藜。
启荆披瓦砾，撑屋触藩篱。
头头出兕角，身身水犀皮。
大方欺小弱，尖先后止迟。
不知水先颊，游客戴鸱夷。
六经无此物，昉见韩奕诗。
韩侯富贵人，何况贫儒饥。
咏形兼咀味，东坡韩退之。
长镵君莫讶，容我踏朝曦。
内戒捣虀妇，外徵老圃师。
留先凤凰止，忽积蜜蜂脾。
味既不可极，斑亦勿再窥。
待尔林下友，一洗胸中痴。
清风翠阴动，羽扇日接篱。
此时林下客，何以并其儿。
作未争长日，滕高陵薛低。
一旦并夷齐，兄弟无相疑。
庭前耸矛戟，栖鸦犹不如。
斜阳绕三匝，疑事不能归。
岂徒固吾圉，且不染尘泥。
此儿真世宝，何必他谋惟。
古来贵高上，盛德恶浇漓。
宁令烹不呜，勿杀全德鸡。
莫言一林竹，此路终不迷。
何必趋青琐，亦胜对紫薇。
携琴对此君，三叹锺期希。
林间残雪时落锵然有声
朱熹（宋代）

青鞋布袜踏琼瑶，十里晴林未觉遥。忽复空枝堕残雪，恍疑鸣璬落丛霄。
玉抱肚
佚名（元代）

若论玄妙，听周风一诀。把婴儿姹女，木金间隔。从头分别。

先擒六贼三尸灭。后捉玉兔饮乌血。仗剑锋，麾魔障，荡袄邪。

全凭志猛烈。那些个手段最奇绝。龙奔虎走，来往放乖劣。

两兽擒来吾怎舍。炉烹鼎炼无暂歇。乾坤至宝，阴阳造化，斡运龟蛇。

东鸡叫出西江月。会入黄庭赏白雪。上丹温，中丹暖，下丹热。

三田宝结。众仙举我赴金阙。寥阳胜境，教我怎生说。
荡舟海目山下捕鲥鱼为鲙 其四
屈大均（明代）

刮镬鸣时春雪消，鲥鱼争上九江潮。自携鲙具过渔父，双桨如飞不用招。
忆旧游·题鲍花潭中丞鸠江送别图
况周颐（清代）

问清时宦迹，老辈风流，那处停桡。不尽平生意，道承明著述，休桡轻抛。办装旧日情绪，杨柳拂河桥。算白纻歌边，青山酒后，都是魂销。
飘摇。几风雨，怕满目芜城，残墨难描。殿早灵光圮，共沙沈戟折，空认■朝。百年过客如梦，离恨付回潮。只数叠江峰，相逢似说人未遥。
听雨
宋伯仁（宋代）

冻雨潇潇未肯晴，洒窗声似煮茶声。
山童酤得邻家酒，炒栗炉头独自倾。
衡山归别王生有训刘生行甫石头山下
罗洪先（明代）

名山子解从师去，窥得金书大禹文。山洞不知秋叶改，仙桥直与世人分。

还家犹待湘中月，赠客曾收石上云。闻道天台堪采药，春风能否复随群。
平阳驿舍梅花
陆游（宋代）

江路轻阴未成雨，梅花欲过半沾泥。
远来不负东皇意，一绝清诗手自题。
读太平广记三首
张嵲（宋代）

月下来过徵士门，可怜桃李尽能言。
其如苦畏春风暴，可为墙东植绛幡。
上巳日晚登裴台自仲春凡三登
张栻（宋代）

前日看花地，重来对落晖。雨馀山著色，沙没水初肥。

寒食家家出，残红树树飞。还同二三子，及此咏而归。
郑州与张秉监察联句
王禹偁（宋代）

函关秋霁雁初回，六里商於晓色开。
四皓有灵应笑我，谪官方始入山来。
午日过范蠡湖有怀故园风物 其五
李孙宸（明代）

海戏江南天下稀，朝朝竞斗水龙飞。鸣钲一诧千桡举，采喝中流夺锦归。
怨诗
薛始亨（明代）

援琴牧犊叹枯杨，理瑟罗敷作陌桑。何处青楼临大道，参差七十二鸳鸯。
寄敷水卢校书
黄滔（唐代）

谏省垂清论，仙曹岂久临。虽专良史业，未畏直臣心。

路入丹霄近，家藏华岳深。还如韩吏部，谁不望知音。
杜暹
徐钧（宋代）

婺女初官辞赆纸，安西按虏复埋金。
公清勤约自宜相，文墨何须较浅深。
朝暾行
杨慎（明代）

荒鸡嗥朝暾，揽衣国西门。辞家从军巳四载，欲归未归仍苦奔。

从孙曾遭莲勺困，宣父亦被伐木屯。古人贤圣且如此，今我嵬琐何足论。

行行将何适，四郊尽荆棘。欲留不可留，欲行行不得。

岁月无情日崔隤，头童齿豁心巳灰。中逵抚剑肠欲结，短歌激烈长歌哀。

长歌哀，泪盈把，匪兕匪虎在矌野。结爱同心难尽言，况是悠悠行路者。
寄弟衮
陈襄（宋代）

作诗寄弟衮，写我心之幽。
比闻堂上安，读书可优游。
昨者得兄书，言汝看蔡侯。
蔡侯宝君子，小善固所收。
知汝言可否，果闻书相酬。
蔡侯读吾策，言语何赘疣。
吾言至草略，闻说畏可羞。
昨又得汝书，嗟汝诚拙谋。
自言已可进，曾知易春秋。
人不患无位，患己德不修。
古人亦有言，富贵焉可求。
吾初将移任，将白高与刘。
恐人不我知，自后遽止休。
前时陆通判，令我速置邮。
吾诚欲求之，岂自无舌喉。
奈何不为耳，死县城垂直钩。
自吾到山冶，于物无侵牟。
小民得辛苦，稍稍知饶优。
官家足厚利，私亦不怨尤。
福哥卖银矿，军人却首偷。
案成被官杖，鞭箠见血流。
私恩重血肉，官法难庇庥。
此奴实痴戆，教诲不转头。
吾心不乐此，疾病苦未瘳。
淹忽两月馀，读易未一周。
夜思梦还家，朝食不满瓯。
为吾告兄长，选试在今秋。
汝姑事恬尚，不忘在轲丘。
寿姊可出嫁，言容常婉柔。
教招宁螺妹，掺掺缝衣裘。
无令泽孙散，照管六与留。
吾归见汝时，一一诉所忧。
春事三首 其二
孙觌（宋代）

闲随白云行，倦倚青松立。嚼叶须鬣香，藉草衣巾湿。

风从月下生，月向杯中吸。戴星莫匆匆，秉烛要汲汲。
送刘主簿
陈师道（宋代）

平生师友豫章公，矻矻谈君口不空。
半面相看吾已了，连城增不子何穷。
三千奏牍诸儒上，四百庵寮一岁中。
二父风流皆可继，谤禅排道不须同。
送程子厚还新安（子厚精阴阳家，尝教授铅山
陶安（明代）

於穆苍灵运，元化无始终。
垂象炳躔逡，积闰成岁功。
茫茫万古余，坐致理则同。
清台窥玉管，缇帷侯律筒。
教筵分列郡，设官效儒宫。
新安万山深，闭户象数攻。
青袍客江上，宾友蔼文风。
望气登危城，占星指遥空。
泉清壶漏滴，表正阳晷中。
寒毡能慰藉，杯酒聊自充。
风高白云飞，澄波送归篷。
佳哉泉石墟，树色环青葱。
凤凰衔书来，招邀游紫宫。
扫清黄道尘，晓望扶桑红。
曹溪参六祖赋得三十四韵
陈国英（明代）

不识朝华路，寻源一睇凝。香流溪口寂，云护宝林层。

龙象胎真气，山河应圣兴。我师诞岭南，觉性自圆成。

黄梅会七百，不羡六朝僧。一悟无相偈，衣钵遂亲承。

逍遥爰自来，飘笠作萝藤。远□身藏猎，知机鸟避鹰。

自解风幡义，演法道力胜。四山为坐具，兰若纷坡陵。

佛树台阴古，潭心海气蒸。亚仙檀樾主，高原尚棱棱。

功德天广大，诸魔静伏惩。果然下下者，别有上上能。

说法龙降钵，卓锡地泉升。金刚永不坏，流璃一鉴澄。

慈云荫下界，慧日无边明。击空波浪灭，一叶须弥凌。

不立文字教，顿入最上乘。三车希解脱，四道證无生。

天龙全依护，人鬼自凝丞。大千同普照，沙佛合齐登。

譬如彼茎草，能为丈六腾。迦叶智无量，瞿昙骨崚嶒。

古塔曾栖鹤，花龛萃百灵。琳宇耀金梵，宝幡绘吴绫。

天乐时闻响，传灯续相仍。如如元无极，世法漫损增。

五花终成果，今修得未曾。快瞻真面目，千年拳服膺。

时代虽云隔，檀经信有徵。迷川怀彼岸，大路准金绳。

兔角洵为幻，电光亦匪恒。待看野劫火，化作玉壶冰。
相和歌辞。铜雀台
罗隐（唐代）

强歌强舞竟难胜，花落花开泪满缯。

只合当年伴君死，免教憔悴望西陵。
承甫兄生日用去腊见惠之韵
项安世（宋代）

留住东风一荚蓂，伴他南极老人星。
暂栖鸾凤官无小，晚插貂蝉梦自灵。
五十买臣多富贵，八千庄叟定年龄。
腰间六印都如斗，依旧双髦帖鬓青。
临济和尚赞
释慧远（宋代）

吹毛未举，鲜血淋漓。
涂毒才挝，遍界横尸。
机如劈竹，口似鼓槌。
二百年前江西湖南杀人放火，三千里外山东河北夺鼓搀旗。
掀翻大海，倒坐须弥。
青草步头行正令，白拈手裹觅便宜。
咄咄！小厮儿{囗里加力}，
我且问你，瞎底正法眼分付阿谁？
颂言四章为邑侯李虹梁父母奏最赋 其四
邓云霄（明代）

东来紫气结氤氲，粤峤吴门迥不分。人坐春台依化日，还同佛国荫慈云。

帘开燕雀翩翩舞，衣静弦歌处处闻。閒向晴窗翻旧史，汉廷良吏几如君。
泛东湖风浪作复止
孙应时（宋代）

万顷重湖东复东，意得得怕打头风。
故畦遗穗粼粼在，野水寒林处处通。
鸿雁汀洲渺葭苇，牛羊篱落见儿童。
衣冠尘土空头白，惭愧扁舟把钓翁。
雪夜袭虏
苏志皋（明代）

朔风利似刀，朔雪密如织。
四山号虎兕，万卒无生色。
号令等风霆，直捣龙沙北。
夜半缚呼韩，天明传蓐食。
古从军行
李颀（唐代）

白日登山望烽火，黄昏饮马傍交河。
行人刁斗风沙暗，公主琵琶幽怨多。
野云万里无城郭，雨雪纷纷连大漠。
胡雁哀鸣夜夜飞，胡儿眼泪双双落。
闻道玉门犹被遮，应将性命逐轻车。
年年战骨埋荒外，空见蒲桃入汉家。
寄北行过相思岭因而有作
谢肃（明代）

相思复相思，与子分袂久。岂无同心结，十手不能剖。

愿一见容华，托梦千里道。回风拂巾帷，暂觏终杳渺。

闽山何巍巍，浙水何浩浩。悠悠远别情，徒惜芳年老。

不赠连理枝，但赠宜男草。
满庭芳（代人上高太尉，时在太学）
王之道（宋代）

蔡水西来，于门南峙，天波拥入华楹。芝兰争秀，难弟遇难兄。欲华随龙雨露，庆千载、河海初清。良辰好，榴花照眼，绿柳隐啼莺。
君恩，隆横赐，冰桃火枣，来自蓬瀛。正雾横玉篆，泉泻金鲸。四座香和酒泛，对妙舞、弦索铿鍧。椿难老，年年今日，论报祝长生。
九月晦日作
陆游（宋代）

山路清寒近探梅，振衣高处兴悠哉！飞鸿杳杳江天阔，一片愁从万里来。
水宿
王恪（明代）

水宿风餐里，栖栖过此生。米原无帖乞，碑信有雷轰。

中土多凋瘵，西陲尚甲兵。休从詹尹卜，归去好躬耕。
幽居遣怀用王象川韵
吴允禄（明代）

藏身何必武陵溪，心远人间路自迷。容膝不妨茅屋小，爱云聊放竹垣低。

书成药谱还亲校，钓罢鱼筐祇自提。一醉杜门閒蜡屐，任教风雨溅春泥。
偶成
曹彦约（宋代）

可惜有生都衮衮，如何终日只纷纷。
满前妙景无人识，到处清音独我闻。
早春怨 自题拈花小影
陆茜（清代）

杨柳烟斜。海棠风细，春去些些。帕冷鲛绡，尘封鸾镜，人在天涯。

可怜锦瑟年华。尽一例、飘零落花。十二重楼，三千弱水，隔著侬家。
寓言六首
王安石（宋代）

好乐世所共，欲禁安能舍。
孰能开其淫，要在习以雅。
敺人必如己，墨子见何寡。
惜哉後世音，至美不如野。
经天姥
陆深（明代）

天姥峰头云日开，欲临东海望蓬莱。不辞谢客登山屐，远愧孙蓬作赋才。

秀色南来连五岭，星文高处接三台。何人更有凌空手，为筑黄金万里台。
过南泉长桥
李弥逊（宋代）

矫矫长虹枕海腰，波臣守护敢倾摇，
东西地尽惟逢水，早晚人归不碍潮。
静夜鱼龙出宫阙，清江牛女上云霄。
诗人谩诧鲸鲵句，功比吴松百倍乔。
鹊踏枝
宝月（宋代）

斜日平山寒已薄。雪过松梢，犹有残英落。晚色际天天似幕。一尊先与东风约。

邀得红梅同宴乐。酒面融春，春满纤纤萼。客意为伊浑忘却。归船且傍花阴泊。
和清江韩伯善
王义山（宋代）

文章于道未为尊，求道须教造大醇。
理学一门要精密，时文大病在尖新。
高谈天下经纶易，谁疗目前饥馑因。
拼却挂冠高蹈去，孰云林下果无人。
彝陵夜泊
朱尔迈（清代）

天半夷陵道，扁舟独夜来。城孤悬楚望，月冷失秦灰。

戎马青山在，蓬蒿白骨开。巴歌听已矣，并入岭猿哀。
遐方怨·红绶带
孙光宪（五代）

红绶带，锦香囊。为表花前意，殷勤赠玉郎。此时更自役心肠，转添秋夜梦魂狂。
思艳质，想娇妆。愿早传金盏，同欢卧醉乡。任人猜度尽提防，到头须使似鸳鸯。
辋川集二十首·竹里馆
裴迪（唐代）

来过竹里馆，日与道相亲。
出入唯山鸟，幽深无世人。
醉眠亭
李常（宋代）

陶公醉眠野中石，君醉辄眠舍后亭。人知醉眠尽以酒，不知身醉心常醒。

众人清晨未尝饮，已若醉梦心冥冥。淫名嗜利到穷老，有耳亦不闻雷霆。

醉石虽顽委山侧，苔昏日剥谁与扃。牧童樵叟亦能指，卒以陶令垂千龄。

危檐弱栋倚荒渚，海雾江雨穿疏棂。勿谓幽亭易摧折，勉事伟节同明星。
赠韦德卿秀才
赵蕃（宋代）

蚌繇珠剖孰为冤，鹤岂鸣皋且唳天。
对策未居金马上，夜书犹即短檠边。
子诚异嗜如昌歜，我愧沉痾非藉船。
永好固知当有报，思眢才索不能篇。
鲁望读襄阳耆旧传见赠五百言过褒庸材靡有称是…次韵
皮日休（唐代）

汉水碧于天，南荆廓然秀。庐罗遵古俗，鄢郢迷昔囿。

幽奇无得状，巉绝不能究。兴替忽矣新，山川悄然旧。

斑斑生造士，一一应玄宿。巴庸乃嶮岨，屈景实豪右。

是非既自分，泾渭不相就。粤自灵均来，清才若天漱。

伟哉泂上隐，卓尔隆中耨。始将麋鹿狎，遂与麒麟斗。

万乘不可谒，千钟固非茂。爰从景升死，境上多兵候。

檀溪试戈船，岘岭屯贝胄。寂寞数百年，质唯包砾琇.

上玄赏唐德，生贤命之授。是为汉阳王，帝曰俞尔奏。

巨德耸神鬼，宏才轹前后。势端唯金茎，质古乃玉豆。

行叶荫大椿，词源吐洪溜。六成清庙音，一柱明堂构。

在昔房陵迁，圆穹正中漏。繄王揭然出，上下拓宇宙。

俯视三事者，騃騃若童幼。低摧护中兴，若凤视其鷇.

遇险必伸足，逢诛将引脰。既正北极尊，遂治众星谬。

重闻章陵幸，再见岐阳狩。日似新刮膜，天如重熨绉。

易政疾似欬，求贤甚于购。化之未期年，民安而国富。

翼卫两舜趋，钩陈十尧骤。忽然遗相印，如羿卸其彀。

奸幸却乘衅，播迁遂终寿。遗庙屹峰崿，功名纷组绣。

开元文物盛，孟子生荆岫。斯文纵奇巧，秦玺新雕镂。

甘穷卧牛衣，受辱对狗窦。思变如易爻，才通似玄首。

秘于龙宫室，怪于天篆籀。知者竞欲戴，嫉者或将诟。

任达且百觚，遂为当时陋。既作才鬼终，恐为仙籍售。

予生二贤末，得作升木狖。兼济与独善，俱敢怀其臭。

江汉称炳灵，克明嗣清昼。继彼欲为三，如醨如醇酎。

既见陆夫子，驽心却伏厩。结彼世外交，遇之于邂逅。

两鹤思竞闲，双松格争瘦。唯恐别仙才，涟涟涕襟袖。
赴京途中遇雪
孟浩然（唐代）

迢递秦京道，苍茫岁暮天。
穷阴连晦朔，积雪满山川。
落雁迷沙渚，饥乌噪野田。
客愁空伫立，不见有人烟。
至豫章茂直座上戏书
郑刚中（宋代）

忆与故人分此袂，倒指数年今不啻。
天涯何意得相逢，一笑向君聊破涕。
静垂双耳听韶頀，濯洗凡襟无郑卫。
频将短烛翦寒花，正恐今霄如梦寐。
酬答退上人
齐己（唐代）

须鬓三分白二分，一生踪迹出人群。嵩丘梦忆诸峰雪，

衡岳禅依五寺云。青衲几临高瀑濯，苦吟曾许断猿闻。

荒村残腊相逢夜，月满鸿多楚水濆。
丁未七月十五夜与连仲甫小万柳堂宴集二首 其二
廉泉（清代）

淞波一曲隔尘凡，寂寂松关夜不缄。江上空亭饶水竹，坐中明镜看风帆。

客来呼酒延新月，花里裁诗检玉函。徙倚不知更漏永，梦回露湿紫蕉衫。
四偈 称法行
释德洪（宋代）

本无贪瞋，我持戒忍。食不过中，手不操楯。风必顿息，而浪渐尽。

离微细念，方名见性。
跃马泉
曾季狸（宋代）

山灵从何来，崩腾跃万马。初疑夫差军，水犀光照夜。

又疑阏于战，声撼武安马。森然毛骨竦，舌拄不能下。

对此神骖姿，可以一战霸。
卜算子 次苏子瞻韵
夏言（明代）

明月满长空，云散江天静。缥缈宾鸿江上来，秋色涵孤影。

顾影忽长鸣，幽怨凭谁省。渚暗芦花梦不成，月落霜空冷。
酬庄器之贤良见赠
陆游（宋代）

先朝六科亲策士，事业功名何壮伟。
元佑复科财数年，所得四三俄复止。
中兴思贤形梦想，屡诏自是朝廷美。
纨裤小儿坏人事，赐帛西归困嘲诋。
诸公相视叹才难，一士卧云谁挽起？跨驴过我时共语，晁董千年元不死。
高谈亹亹有脉络，横得虚名吾可耻。
乌巾白紵塞路衢，砥柱颓波望吾子。
齐天乐·银蟾飞到觚棱外
蒋捷（宋代）

银蟾飞到觚棱外。娟娟下窥龙尾。电紫鞘轻，云红筤曲，雕玉舆穿灯底。峰缯岫绮。沸一簇人声，道随竿媚。侍女迎銮，燕娇莺姹炫珠翠。华胥仙梦未了，被天公澒洞，吹换尘世。淡柳湖山，浓花巷陌，惟说钱塘而已。回头汴水。望当日宸游，万□□□。但有寒芜，夜深青磷起。
闻虏乱次前辈韵
陆游（宋代）

中原昔丧乱，豺虎厌人肉。
辇金输虏庭，耳目久习熟。
不知贪残性，搏噬何日足。
至今磊落人，泪尽以血续。
後生志抚薄，谁办新亭哭？艺祖有圣谟，呜呼宁忍读！
张寺丞鸣玉亭书事
祖无择（宋代）

为怜潇洒近城闉，来往何曾问主人。
列岫晓昏云郁郁，流泉秋净石粼粼。
陆机诗就伏招隐，班固文成正答宾。
愁见西峰日将暮，却驱羸马入埃尘。
挽东莱先生
孟行古（宋代）

义路资开拓，愀然惊奠亡。
吾侪自如失，夫子独何伤。
往日知鬷蔑，逢人敖子方。
哭君心欲折，迥立向苍苍。
游大涤假宿鸣玉馆偶成
陈洵直（宋代）

风动归云清，日落众山楚。
重来兴弥深，托宿此何所。
浪浪鸣玉泉，恍恍对床雨。
梦断身高低，尘劳深夜语。
陪祀炎陵恭纪
蒋绍宗（清代）

犹然怀葛混濛时，教稼通商万古宜。德泽直令湘水远，神皋合与祝融奇。

岂因采药来南国，亦似巡方葬九嶷。得侍使星陪一祭，梅花香里读穹碑。
颂古四首
释景元（宋代）

阿家新妇最相怜，新妇骑驴家便牵。
几度醉归明月夜，笙歌引入画堂前。
明妃
黄庚（元代）

和戎何惜遣蛾眉，悔恨徒然杀画师。
汉主深恩如可报，安身死虏亦无辞。
置酒北郊外送张真甫还什邡
晁公溯（宋代）

高木已在望，不妨宽作程。
相看愁馔彻，未用遽杯行。
春暖姜肱被，川平雍齿城。
遥知喜公至，鸡犬亦欢迎。
白檀河过马
陈兆仑（清代）

檀州河水如奔雷，千山瀑涨争盘回。方舟渡人不渡马，人马竞渡声喧豗。

佽飞射士逐凫藻，羽林骁骑鞭龙媒。投空撇波一以去，嗟呀万辈河之隈。

善马神閒翘足待，驽马气夺低头催。常马辟易不计里，骄马偃蹇频来回。

圉人或不谙马性，愿公无渡少徘徊。沙头赤立者谁子，塞下勇健伊为魁。

自言百钱过两马，青铜吾宝金如灰。解鞍付与蹇共眇，双挽尾鬣相排推。

口濆瀺灂巨鱼避，足蹴霜雪洪涛开。六尺无从辨腹脊，双尖未没时騀嵬。

有如流沙自天产，贰师拔剑驱衔枚。又如牛渚自地出，神人执策左把麾。

移时爬沙作蟾步，倏尔腾上辞沿洄。我马经危犹股慄，何渠作气殊未衰。

同人三两并视此，一笑便欲倾金罍。洪钧铸物各有用，蠢愚何必非良材。

马倚此人如良造，我倚此马犹舆台。大川何嫌径利涉，人马相得无相猜。
短歌行
黄淮（明代）

男儿堕地人总喜，弄之以璋射弧矢。功名富贵须及时，谁肯龌龊陷泥滓。

争知造物有常理，得失荣枯互终始。光阴百岁如转丸，纷纷扰扰徒为尔。

岂不见陌上花，随风飘泊浑尘沙。又不见涧底松，霜枝雪干排晴空。

不如探囊且买尊中绿，它日招取巫咸为君卜。
送云南教授刘复耕
吴履（明代）

见说思陵过五溪，热云蒸火瘴天低。
星联南极穷朱鸟，山抱中天界碧鸡。
苜蓿照盘官况冷，芭蕉夹道驿程迷。
巍巍尧德元无外，未必文风阻远黎。
昔梦 其一
孙原湘（清代）

圆纹碧浪小红槎，笑倚东南看日华。醉杀九天霞一朵，那知人世有桃花。
到义宁自夏至秋不得家书思亲谋归不遂
曾丰（宋代）

散客强名邑大夫，琴堂余暇北窗孤。
灯前夜雨无宁竹，枕上秋窗有战梧。
悬望北音思射雁，满怀东道梦烹鲈。
白云一望二千里，羞听林间反哺乌。
鲈脍
叶茵（宋代）

圉圉洞庭阴，西风苦不情。
堕罾云叶乱，落刃雪花明。
列俎移桃菊，香斋捣桂橙。
四腮传雅咏，巨口窃嘉名。
误上仙翁钓，羞陪虏使觥。
甘腴殊机肉，鲜脆厌侯鲭。
银鲫将同调，丝莼久共盟。
祗缘乡味重，自觉宦情轻。
风度偏宜酒，头颅尚可羹。
谪仙空汗漫，何处脍长鲸。
次韵子瞻和渊明饮酒二十首
苏辙（宋代）

秋鸿一何乐，空际乘风飞。
秋虫一何忧，壁间终夜悲。
忧乐本何一，力尽雨无依。
物生逐所遇，久行不知归。
少年气难回，老者百事衰。
聊复沃以酒，永与狂心违。
淳佑七年丁未十一月朔蔡久自江东提刑归抵家
杨世奕（宋代）

富贵宁如节义香，也教青史播余芳。
四年谏省归何暮，七十新余老欲强。
孺子早闻辞爵位，君谟今又去班行。
轺车玉节江东路，清梦时应绕建章。
南乡子
佚名（宋代）

宝鸭沈烟袅。
寿邓提干母 其二
阳枋（宋代）

尝桃不祇似东方，三度浓熏竹院香。眼底儿孙青琐客，镜中颜色碧琳房。

山屏绣出方壶稳，峡线拖馀翠水长。醉问群仙休拍手，谁人翻得九霞觞。
念奴娇（赠夏成玉）
辛弃疾（宋代）

妙龄秀发，湛灵台一点，天然奇绝。万壑千岩归健笔，扫尽平山绝月。雪里疏梅，霜头寒菊，迥与余花别。识人青眼，慨然怜我疏拙。

遐想后日蛾眉，两山横黛，谈笑绝生颊。握手论文情极处，冰玉一时清洁。扫断尘劳，招呼萧散，满酌金蕉叶。醉乡深处，不知天地空阔。
送滁守蔡瞻明提举
苏籀（宋代）

史家汗简编年垂，掌武集贤筹政机。
君侯祖烈冠前世，内外贻厥真天资。
景灵审象丹青炳，端靖顒昂席庆基。
浙港之东早乘驿，卓尔群吏诸侯师。
云何士元淹骥足，留滞太史周南维。
渊源濡染由所自，甚美而度多文词。
猗欤两祖揭二柄，雹凸骞翔天下知。
奈何恬无进擢慕，钩引吹嘘众力微。
冷烟横雨秋涛外，滁邦山水停一麾。
贫交掺执空里巷，截{左革右登}那复留骖騑。
气宇前修令仪范，才具时侪高品题。
绿绮寻绎醉吟操，清流感慨神武遗。
侧听褒嘉最郡课，水衡促召夫何疑。
车轮继斲心自了，桑榆稍收宜赴时。
珍向高标警衰纯，鄙哉不敢多陈诗。
偈颂一百四十一首
释师范（宋代）

过去已过去，未来亦未来，
即今名现在，现在安在哉。
随办赈务毕作长歌四十韵为蒋怿庵刺诞志别
施模（清代）

潇湘云梦山水清，人杰地灵公诞生。幼习诗书趋庭训，沈潜经诞掇科名。

帝为苍生选廉敏，不重词臣重令尹。温陵自昔号冲繁，竹马欢迎称明允。

伏沙雨牧岱江渔，含饴鼓腹歌乡闾。恺弟君子民父母，不宽不猛闻名誉。

么么小寇扰边境，东南环海时告警。军兴旁午羽书驰，安抚驱除赖以靖。

晋阶刺诞功勋酬，澎湖重地借前筹。经济襟怀真体用，此心高并岳阳楼。

居官念切利民愿，土瘠民劳民不怨。众擎易举劝殷殷，建设社仓供乏困。

培养人材追文翁，创脩学舍继前功。潭州岳麓缅先哲，惨淡经营计始终。

鲲身鹿耳称天险，遴选贤能登荐剡。凿齿雕题风渐移，筹边著绩职无忝。

甘棠留爱口碑传，吁求借寇意缠绵。来暮重歌慰众望，双旌遥莅庆蝉联。

下车先询民疾苦，旱魃为虐皆赤土。劳思焦心忧乐同，设坛步祷祈甘雨。

秋深台飓骤尔来，咸雨飘零天降灾。赤子何辜愁惨甚，饔飧难继餐莓苔。

地皆斥卤无积贮，颠沛流离悲失所。伤心惨目怜哀鸿，鹄面鸠形遍岛屿。

痌瘝民瘼心徬徨，文书一纸达台阳。星飞挽粟资接济，狂风怒号阻艅艎。

东瀛大令乞风力，每念穷黎增恺恻。扬帆稳渡后先登，勘视灾区筹民食。

末僚捧檄来拯饥，鼎湾奎壁随驱驰。茕茕孤独呼庚癸，审户编丁无偏私。

便宜发仓师汲黯，计口授食慎增减。国帑出入有常经，推广皇仁无遗滥。

厦门观察旌旗临，分别抚恤济时心。长律五言烛一寸，佳章增答同球琳。

茂才蔡子工音韵，训士通经徵学问。汪洋浩淼钟奇才，善诱循循开文运。

下吏何幸坐春风，两月追随沐帡幪。事事禀承丛脞免，孺怀依恋增葵衷。

濒行为公纪勋绩，自惭枵腹深悚惕。惟祝对扬承恩浓，黄堂晋秩宠三锡。
对韩少尹所赠砚有怀
韦应物（唐代）

故人谪遐远，留砚宠斯文。白水浮香墨，清池满夏云。

念离心已永，感物思徒纷。未有桂阳使，裁书一报君。
过九江望风庐山雪一峰和全父弟韵
阳枋（宋代）

阻风桑落洲，悠然见庐山。
白雪满莲峰，皓矗九霄间。
新晴破积阴，天定豁开颜。
玩图仰斯人，怀古涕潸潸。
淮拟进扁舟，蹑屐登螺鬟。
饱谙风月归，庶几虚还。
金陵杂兴二百首 其一二九
苏泂（宋代）

阑干三面倚晴晖，竹外长江一线微。太守不来僧自看，清凉境界箨龙围。
陪韩退之、窦贻、周同寻刘尊师不遇，得师字
韦执中（唐代）

早尚逍遥境，常怀汗漫期。星郎同访道，羽客杳何之。

物外求仙侣，人间失我师。不知柯烂者，何处看围棋。
曾氏北园 其一
邹浩（宋代）

浮云不傍此庵来，竹静幽兰一笑开。若处鲜鲜解人意，等閒冰破作春雷。
送僧
释月涧（宋代）

摘杨花，摘杨花，唵摩尼吽㗶吒。便恁么会已是错，不恁么会尤更差。

一回撞著无面目老骨檛，方知元不在天涯。
句
李长民（宋代）

地迥七杉成斗野，雨馀双练泻晴川。
过旧宅看花
雍陶（唐代）

山桃野杏两三栽，树树繁花去复开。

今日主人相引看，谁知曾是客移来。
神功盛德诗 其五 惟天
华镇（宋代）

上天之载，引之惟逸。原民之生，天子之职。我安其止，弗扰弗刻。

天德罔愆，宜符帝则。

我征既宽，我役不烦。息我干矛，审尔刑冤。井饮田食，日舒以闲。

鸿化何为，淳风载还。

俾尔息而庶，俾尔厚而富。黄发稚齿，既仁且寿。帝歆其馨，介我纯祐。

其祐维何，如商之戊。天地其行，既长且久。宠绥下民，克念天后。

取我元良，锡之九有。不失其传，益羡三后。惟尧舜为难，惟我则不。
次韵恩平郡王丹桂
史浩（宋代）

银潢滚滚碧流长，洗出清秋百种芳。
著蕊半殷生桂子，离群独种有天香。
仙人肃啄遥相过，野老婆娑日在傍。
正喜奇姿媚霜露，不随时世学新妆。
赋得短歌行送张一清
郑文康（明代）

年年别家来上道，天下名山半曾到。能书能画复能诗，彷佛潘郎少年貌。

双瞳点漆髯如油，步趋轻举神仙流。销暑爱眠白薤簟，御寒长着黑貂裘。

锦囊一方色如土，此物人看共称古。常时携置行李中，盛贮瑶琴共梅谱。

平生懒上侯门书，等闲虚度三十余。耻逐山翁跨黄犊，从教学士悬金鱼。

往来厌杀人家俗，每向禅房伴僧宿。竹窗啼鸟日三竿，起沐尚嫌眠未足。

一奴双鬟如处女，脱却方言学汉语。客来烹茗爇炉熏，礼节犹能动宾主。

湖海交游多义气，独我两人尤得意。相逢握手对君言，自分我言君必记。

前年来醉苏台春，去年去踏临安尘。今年春归忽三载，岁月无情多误人。

莫恋江南春意早，闻说金陵春更好。买花沽酒须及时，免使旁人笑将老。
沧洲歌
梁济平（明代）

嶙峋海上青芙蓉，白云翠霭浮空濛。野桥断岸问津处，松根潇洒苍苔封。

郊原霏露湿芳草，烨烨紫芝春未老。洲中结屋岁月长，江边放棹风光好。

个中自是神仙宅，岂比蓬莱杳无迹。云汉低垂缥缈连，银河倒挂三千尺。

长江滔滔飞弱流，携琴几度来追游。昔年曾作溪山侣，跨鹤飞上青云头。
简谭德称
陆游（宋代）

幼舆骨相称山岩，自要闲游不避谗。锦里先生为老伴，玉霄散吏是头衔。

探春苑路花篸帽，看月江楼酒满衫。惟恨题诗无逸气，愧君阵马与风帆。
京口闲居寄京洛友人（一作两都亲友）
许浑（唐代）

吴门烟月昔同游，枫叶芦花并客舟。
聚散有期云北去，浮沉无计水东流。
一尊酒尽青山暮，千里书回碧树秋。
何处相思不相见，凤城龙阙楚江头。
晚登邬子亭用壁间韵四首
赵蕃（宋代）

秋入江湖事事幽，未妨著我咏洪流。
水居三两似相识，苦问来船仍去舟。
次韵竹溪
刘克庄（宋代）

剥啄谁欤没膝泥，斜封□□□□□。
□□□□□□□，犹胜□□仅糁□。
□□□□□□□，□□□□□□黎。
暮年不记蓬莱路，□□□□□□□。
水浅舟滞解闷十绝
郑獬（宋代）

柳枝拂水万千缕，水去柳枝还却回。
不似桃花爱飘荡，等閒流出碧溪来。
金刚随机无尽颂·结实分主
释印肃（宋代）

心传静夜钟，意在九霄中。
伫听钟声响，为人万劫穷。
诗 其四
祝允明（明代）

物生天地中，万形同一钧。小大各自齐，聚散常相因。

高岸忽为谷，沧海亦飞尘。弱质非金石，谁能独久存。

生世六七十，永者仅百年。相去几何许，等死焉足论。

仙人庄子休，为君颇开陈。
蓝澄溪至自潮卒于朱明诗挽之
庞嵩（明代）

朝诵湘累篇，夜闻惜颜操。俯仰怀哲人，感慨悲长道。

所遇固有穷，馀芬岂同耗。壮哉蓝氏子，抗志跻堂奥。

千里负琴书，远向罗浮到。良冶开铸炉，品物欣洪造。

飞云顶未穷，薤露歌先报。菀结同心言，邈矣将谁告。

达人宇为家，易地皆吾靠。莫更嗟罗浮，朱明有丹灶。
龙兴寺
杨备（宋代）

高刹长幡敞净居，方袍圆笠照通渠。
龙兴旧额加新榜，不见金轮皇帝书。
如梦令·一只船儿没赛
汪晫（宋代）

一只船儿没赛。七十六年装载。把柁更须牢，风饱蒲帆轻快。无碍。无碍。匹似子猷访戴。
探梅
李洪（宋代）

幽姿矜冷淡，别占一家春。
摩诘闻禅女，登伽善幻人。
解愁空索笑，能赋更疑神。
乞与水仙品，谁持上玉宸。
和六一居士守汝阴禁相似物赋雪
释居简（宋代）

涟漪碎剪成新萼，廉纤带雨尤轻薄。人间但见巧番腾，天上不知谁制作。

九地瑕疵都粉饰，重云揞塞难恢廓。晓光夺目增眩转，夜色侵灯尤闪烁。

康庄充斥去无路，老干压低摇不落。寒棱冻得水生皮，气艳冷欺裘拥貉。

可胜思苦相嘲谑，旋忘手冻争拿攫。乱委平堆可照书，圆瑳小握供弹雀。

静闻裂竹亟扶颠，勇作探春思蹑屩。犯寒果胜附炎热，苦饥预庆歌丰乐。

长须嫩煮蚓方泣，小龙新破团初瀹。默观造物真戏剧，更看一色吞沙漠。

载赓险韵付衔枚，孤军大敌空横槊。寡和尤知白雪高，非偶自贻齐大噱。
卢直院大监挽辞
释居简（宋代）

客葬柰贫何，无山无薜萝。近分南宕小，远胜北邙多。

不与貂蝉老，空将琬琰磨。丁宁燕许手，遗事细蒐罗。
题虚照堂
彭仲刚（宋代）

宇空发天光，所患在自窒。
机乘不容穟，事至纷若栉。
是中有物横，满眼皆墨漆。
斯堂亦空欤，为我作虚室。
宋江三十六赞 其十九 霹雳火秦明
龚开（宋代）

霹雳有火，摧山破岳。天心无妄，汝孽自作。
山居十三首
蔡格（宋代）

心远不妨车马过，地偏渐听月风来。
参差竹木皆清景，唯有梅枝手自栽。
送王嘉叟侍郎使虏仍用其韵
胡铨（宋代）

苏张姓字炳如丹，遍历遐荒觉世宽。
龙勒殊勋标绝域，麟宫奇节障狂澜。
二千里外河源远，十九年间海上寒。
二子精忠君勉继，归来锦领万人看。
将进酒效鲍明远十首 其一
欧必元（明代）

进君柏叶之美酒，盛君香螺之琼卮。五色玉环之繸带，七宝同琼之结衣。

越女燕歌年二八，玉腕挥弦诉所思。琴琼欲诉愁难诉，盈盈珠翠徒披离。

流苏帐里枕君腹，沉香亭上咏君诗。倏忽流光如泡电，安能长保百年期。

嗟哉，人生有酒不能饮，惜费徒为后世嗤。
闻严坦叔入朝再用前韵
戴复古（宋代）

我本江湖客，归来二月春。
居多闭门日，未卜赏花辰。
绕树鹊声喜，隔帘莺语新。
可怜垂白叟，却羡踏青人。
客中除夕
袁凯（明代）

今夕为何夕，他乡说故乡。
看人儿女大，为客岁年长。
戎马无休歇，关山正渺茫。
一杯柏叶酒，未敌泪千行。
同持国宿太学官舍
江休复（宋代）

翳翳云月薄，泠泠雪风清。学省夜岑寂，天街断人行。

广庭层阁阴，寻廊步馀明。松筱递遥响，如闻弦诵声。

悠悠子佩诗，讲座尘埃生。回就直舍休，亹亹谈道精。

心会境物融，泯然遗世营。寒眠屡展转，寤言写素诚。
刘仙才仲子俊示其父醉庵诗集索鄙句
周必大（宋代）

蹇步媻珊到竹溪，病眸眩瞀乱金篦。
清风满座无尘事，遗墨盈编有旧题。
久羡山人居水北，今知诗社续江西。
醉吟跌宕谁能写，髣髴琳瑯识介圭。
水调歌头 戊申季秋月十有九日，赏芙蓉於汝
王寂（南北朝）

，盖暮年游宦之情不能已也岸柳飘疏翠，篱菊减幽香。蝶愁蜂懒无赖，冷落过重阳。应为百花开尽，天公著意留与，尤物殿秋光。霁月炯疏影，晨露?红妆。柰无情，风共雨，送新霜。嫁晚还惊衰早，容易度年芳。只恐韶颜难驻，拟倩丹青写照，谁唤剑南昌。我亦伤流落，老泪不成行。
浣溪沙（代作）
吴儆（宋代）

已是青春欲暮天。酒愁离恨不禁添。尊前休说见郎难。别后要禁还有意，生前莫道便无缘。雁来频寄小蛮笺。
赋芷
邓深（宋代）

缥裁衣袂紫中单，触眼亭亭露未乾。
态度全然逼然蕙，馨香的不让春兰。
数枝潇洒北窗昼，一室清幽六月寒。
了不知名疑是芷，赋前诗后两存看。
文公书厨·惠我光明
陈普（宋代）

释我矜传灯，老庄抱生白。
自言摩尼珠，谁知黑如漆。
荀杨不识性，依旧如夜行。
万世真日月，四书与五经。
用旧韵为邦衡生日寿
周必大（宋代）

自公重踏秣陵春，便觉威加析木津。
尺五去天沙路近，八千为岁寿杯新。
休论沧海长生药，要是清朝不死人。
万目睽睽观燮理，纪元真欲称熙淳。
武陵春
晏几道（宋代）

九日黄花如有意，依旧满珍丛。谁似龙山秋兴浓。吹帽落西风。

年年岁岁登高节，欢事旋成空。几处佳人此会同。今在泪痕中。
绝句（四首）
李兆先（明代）

行人折柳寄相思，又见春风换故枝。
若问无情闲岁月，恰是新条未出时。
夜宿七级闸闻水声有感
张九钺（清代）

秋雨打孤篷，游子中夜觉。篝镫凄以凉，百物下寥阔。

闸口何嗷嘈，一夜积涛蹙。抑扬疑远近，往返杂歌哭。

低吟不能长，万感满胸曲。想见故山阿，流泉灌茅屋。

荷锄觇远脉，濯足乱新绿。幽期隔尘沙，岁月惜局促。

南莼久思张，北士不轻陆。乡思逐推迁，羁愁震耳目。

此身尚惝恍，所宅亦未卜。壮齿不恒居，古言有三复。

起弄明月流，湿光滴衣幅。
次韵子瞻过淮见寄兼简孙奕职方三首
苏辙（宋代）

出处平生共，江淮恨不来。
宦游良误我，老病赋怀哉。
徇物终今世，量书尽几堆。
归耕少忧患，惟有仰春雷。
〈蜀中谓田无水利者为雷鸣田。
龟山昔同到，松竹故依然。
红印封咸豉，黄罂分井泉。
青天携杖处，晚日落帆偏。
无限相思意，新诗句句传。
行役饶新喜，临川逢故人。
相看对泉石，怜我在埃尘。
会合终多故，分张类有神。
南游得如愿，梦想霅溪春。
春日田园杂兴
方子静（宋代）

东皋雨后土膏肥，夙驾乌犍出短扉。秧水平畴蛙阁阁，菜花满棱蝶飞飞。

比邻社酒欢犹在，墙壁农书事已非。独喜桑麻今正长，渊明归去最知几。
论语·三省章
陈普（宋代）

专心於内最为难，又主其三得大端。
曾识中庸并孟子，正如江水发岷山。
罗浮蝶
罗素月（明代）

浪说衣冠幻化成，翩翩庄梦信虚情。绕林五彩来天上，吸尽人间露气清。
诗铭
张澄（宋代）

桂岭摩天滩波经地两磅礴，尽石之变穷神之秘禹所凿。

故其高者峭拔排空砺矛槊，而其下者宏旷洞达侔观阁。

瞻彼龙岩穹窿巃嵷跨寥廓，发地百尺蜿蜒躨跜势拿攫。

骑风乘云去为膏泽起焦涸，或为至人老子孔明世程彟。

结融肖像綵介朱鬣宛如昨，风醒雨涩森然向人恐遂跃。

豢龙不官孔甲刘累失其学，亦复舞湫号蚓生物困陵轹。

我昔笠泽览观湖海天一握，正见神物下饮涛波酾瀺灂。

苍鳞修尾其大环臂烟雾薄，须臾上征疾雷迅雨间飞雹。

自喜壮观光绝后前邈霄堮，岂知白首炎陬水石穷脉络。

雄姿伟态摩挲沈叹窘扬搉，潭湫涵泹尚其来游醉牷犦。

山空月寒风露凄然谁与乐，却视陈迹感郗陵谷眙以愕。

我作铭诗赘牙嚄唶媲灏噩，琢之嵌岩日月齐光万古托。
中原民谣 迎送亭
周麟之（宋代）

迎送亭，亭边柳色何青青。树头风和鹊声喜，朱甍碧瓦烟光凝。

路人矫首城南北，榜字新题照阡陌。金牌天使走马来，蕃官出门饯迎客。

车头老人扶轭行，自言身是宋遗氓。斯亭岂为迎送设，殆欲迎宋非虚名。

南人侧耳惊相顾，此语端能卜天数。说与征夫且缓驱，往来怕见征尘污。

莫折亭前百年柳，曾经宋德栽培久。只期南望翠华归，再拜马前称万寿。
同希深马上口占送九舅入京成亲联句
梅尧臣（宋代）

之子洛中来，芳樽喜暂开。
人夸阿连少，吾愧士衡才。
丹阙凤皇去，清川鸿雁回。
都门春色美，相送思悠哉。
句 其四
苏庠（宋代）

惭无安世书三箧，滥得扬雄酒一鸱。
摊破浣溪沙
毛文锡（五代）

春水轻波浸绿苔，枇杷洲上紫檀开。晴日眠沙鸂鶒稳，

暖相偎¤

罗袜生尘游女过，有人逢著弄珠回。兰麝飘香初解佩，

忘归来。
鲁望悯承吉之孤为诗序邀予属和欲用予道振其孤…良友
皮日休（唐代）

先生清骨葬烟霞，业破孤存孰为嗟。几箧诗编分贵位，

一林石笋散豪家。儿过旧宅啼枫影，姬绕荒田泣稗花。

唯我共君堪便戒，莫将文誉作生涯。
闻鸠鸣有感呈石末公
刘基（明代）

郊原过雨东作始，枝上鹁鸠鸣可怜。
此地巢居犹葺垒，他乡去子望归田。
匡时势异民思汉，忧国心随雁到燕。
逝水自流人自老，倚楹长忆至元年。
牧童
周敦颐（宋代）

东风放牧出长坡，谁识阿童乐趣多。
归路转鞭牛背上，笛声吹老太平歌。
奉和圣制行次成皋应制
张说（唐代）

夏氏阶隋乱，自言河朔雄。王师进谷水，兵气临山东。

前扫成皋阵，却下洛阳宫。义合帝图起，威加天宇同。

轩台百年外，虞典一巡中。战龙思王业，倚马赋神功。
山北纪行十二章章八句 其三
朱熹（宋代）

行逢石门雨，解骖寒涧东。朝隮锦绣谷，俯仰春冥濛。

悬泉忽淙琤，杂树纷青红。屡憩小亭古，幽探思无穷。
与谬开甫自淮南同行赴举相别二十五年复相遇
孔武仲（宋代）

束书吾初走夷门，倾盖得君恨不早。
兰溪驻马复相逢，二纪飞驰如电埽。
惜君憔悴力不任，顾我沧浪发先皜。
忆昔同行气颇骄，青骢马快鞍鞯好。
荒山破屋风豪横，大泽长堂雪倾倒。
高谈洒落见天机，健句纵横滤腹稿。
辛勤始得到京邑，文辞不入春官考。
可怜六翮委沙泥，坐看群仙上蓬岛。
壮年多难寸心折，劲镞已衰难破缟。
而君施设有余才，西佐元戎夺城堡。
牛刀拂拭试一县，如引沧浪灌行潦。
归来赴诉天子庭，正欲披腹呈瑰宝。
片辞未吐疾先入，藜杖扶行色枯槁。
篮舆复指天涯去，长川横滥声浩浩。
骅骝不日归王闲，那久低摧卧霜草。
浪淘沙·其七
刘禹锡（唐代）

八月涛声吼地来，头高数丈触山回。
须臾却入海门去，卷起沙堆似雪堆。
西江月·夹脊双关透顶
萧廷之（宋代）

夹脊双关透顶，此为大道玄门。

金丹只是此宗根。大要知时般运。

温养守城野战，华池玉液频吞。

玉炉常使火温温。采药审他老嫩。
寒食上巳杂吟八章 其一
程公许（宋代）

一百五日风雨过，二十七种鲑菜悭。三年客里作寒食，得似今年身暂閒。
月夜江行次权文公韵
王缜（明代）

新正月生魄，清风透孤襟。因向江湖游，复见天地心。

野梅弄箫笛，石溜鸣虞琴。浩歌兴正浓，不觉更夜深。
浣溪沙
赵可（宋代）

火冷熏炉香渐消。更阑拨火更重烧。愁心心字两俱焦。半世清狂无限事，一窗风月可怜宵。灯残花落梦无聊。
双调望江南（赋所见）
刘辰翁（宋代）

长欲语，欲语又蹉跎。已是厌听夷甫颂，不堪重省越人歌。孤负夷云多。

羞拂拂，懊恼自摩挲。残烛不教人径去，断云时有泪相和。恨恨欲如何。
景阳台怀古
徐铉（宋代）

后主忘家不悔，江南异代长春。

今日景阳台上，闲人何用伤神。
次韵马驹父晚菊五绝
喻良能（宋代）

不知香靥为谁开，衫染鹅黄巧翦裁。
但得目成兼色授，何妨顷刻耻樽罍。
秋雨 其一
胡俨（明代）

客舍萧条兴味清，綀囊犹有读书萤。一帘细雨梧桐老，闲写刘郎陋室铭。
怀寄寇元弼王文举十首之一初别後
贺铸（宋代）

樽酒津亭别，还城何所投。
无情是流水，断送到南州。
秋莫西轩
邵雍（宋代）

绕栏种菊一齐芳，户牖轩窗总是香。
得意不能无兴咏，乐时况复遇丰穰。
深秋景物随宜好，向老筋骸粗且康。
饮罢何妨更登眺，烂霞堆里有斜阳。
题徐帅川诗卷一首
苏籀（宋代）

学究村村自谓贤，西京泾渭派沦涟。
古人圣处工研贯，新义阿时力洗湔。
炳阔多闻包宇宙，閴寥余韵出蹄筌。
飘然径造骚人室，老愤应加视后鞭。
东斋杂书
陆游（宋代）

门低不通车，室隘劣容膝。
掩胫无全衣，作字用挫笔。
亲朋孰可望，门内自相恤。
一笑语吾儿，汝驭未须叱。
伯玉少璋虞卿少功启明上元夜过
欧大任（明代）

白头方朔奉恩回，田烛村灯社事开。花月春江人尽乐，草堂烟径客能来。

觞行解把银缸照，巾舞宁知玉漏催。记得祠膏曾侍从，愧君犹道汉臣才。
失调名
佚名（宋代）

枉被梨花瘦损，又成春梦。
寒食
侯畐（宋代）

满地落花收不得，子规声里抱愁眠。
贫家无日非寒食，未必今朝始禁烟。
九日雨色 其一
区越（明代）

欲雨犹未雨，登临去复疑。新诗愁对客，浊酒须应时。
次洪漕韵 其二
洪咨夔（宋代）

和月梅花共一寒，兜牟未必尽粗官。醉来抱膝吟梁父，睡起搔粗著说难。

富贵冰山何用倚，功名盘石自须钻。朔风衰草腥狐兔，猎火归鞭夹市看。
岁云暮矣 其一
萨都剌（元代）

岁云暮矣，子将焉之。江南木落鸿雁飞，娟娟美人淮水涯。

淮水去不止，相思日千里。
赋孙宰知鱼亭
姜特立（宋代）

万物各有适，所乐乃其天。
达人默识之，此意妙难传。
贤哉漆园吏，知鱼岂其然。
客问子非鱼，乌知鱼乐全。
答云我所知，知之濠梁间。
问者固已远，答者不亦难。
要知知鱼乐，当作梦蝶观。
周与蝶非两，鱼我宁相悬。
海门孙夫子，读书必钩玄。
结茅制小亭，下瞰碧玉湾。
因鱼揭佳名，理赜非言诠。
夫子固知鱼，鱼亦知君贤。
我欲从之游，褰裳濯清泉。
鱼乎可勿猜，久矣忘机缘。
偈颂六十八首
释法薰（宋代）

我若坐时妆须立，同坐同立成瞎汉。
非瞎汉，把手大家行那畔。
江上曲
吴敬梓（清代）

玄英遵中川，帆影严云结。青山秀长松，森若锦罽列。

江蒲见居人，送寒鼓声咽。客子远行迈，都忘换时节。

江上北风多，江岸芦花折。日暮随罛师，渔灯遥明灭。
东阳李茂才允达以古风六章杂诗一卷见投斗酒定交留连浃夕答赠四首 其三
胡应麟（明代）

兰阴屹岧峣，双溪纡且郁。蓬蒿蔽行径，倒屣为君出。

中厨呼斗酒，申盟指金石。愿为双飞龙，霄汉长比翼。

良哉如渑燕，生平在今夕。
谢宋推官惠白牛
邵雍（宋代）

毛如霜雪眼如朱，耳角方齐三尺馀。
状异不将耕旷土，性驯宜用驾安车。
水边牧处龙能扰，月下牵时兔可驱。
从此洛阳图{左巾右登}上，丹青人更著功夫。
和顾汝和玉河见白燕 其一
黎民表（明代）

杏花桃叶尽芳菲，曲水春风半掩扉。玉羽乍窥池上影，霓裳如舞月中衣。

画梁多是无心绕，金屋谁同作伴飞。回首凤笙云路杳，雕笼争道不如归。
鸭步
唐庚（宋代）

伏波江面莹如磨，忽尔崩腾作沸涡。横笛未终平似板，此中端有万蛟鼍。
淡黄柳 九日同人龙山秋禊待月而归，分韵得泻字
杨抡（清代）

溪山入画。秋意真潇洒。暝色空濛烟欲化。柳外青帘低亚。

寒叶吟风舞香鹧。

碧山社。依然古庭榭。提往事、等飘瓦。问何人笔底春涛泻。

笑插茱萸，好扶残醉，愁听城头鼓打。
偈颂二十四首
释智遇（宋代）

出山而见，入户而知。
鸡棲凤巢，邻壁之辉，
何必区区点缀伊。
琐窗寒 寓斋闻落木
陈洵（清代）

甓藓雕霜，檐萝扫月，叶吹重听。匆匆梦转，改尽绿阴门径。

掩残匆、错翻堕红，旧情未了芳题省。又石阑几片，如何不护，唱蝉凄冷。

愁凝。秋天迥。但野水荒沟，故寒新暝。空山自好，未与宫槐同咏。

想江湖、摇落正多，雁声不到宵更永。最妨他、白发孤篷，怨入渔灯檠。
送乔江州将漕江右 其二
岳珂（宋代）

昔日东州看阵图，武昌陆续拜鱼书。我归旧齿邦人版，公去新乘使者车。

但愿世官居鼎鼐，从教野老自犁锄。西风鸿雁方遵渚，时有音尘接里庐。
次张守韵四首
刘子翚（宋代）

瓦白霜封缟，波清月漾金。
柝沈秋垒静，人语夜堂深。
故国归何日，寒衾事满心。
庭松怜手植，擢干已弥寻。
东岳云峰图
张宁（明代）

荡胸云气接空冥，齐鲁阴阴未了青。不见当时封禅处，紫烟红雾满云亭。
示师言民表
许景衡（宋代）

二子追凉古寺东，阴阴绿叶散清风。荜门蜗舍日亭午，试问此风同不同。
圆机宠示览先人元佑末廷试初考倡和诗编长句
晁说之（宋代）

纷纷既晚宜无恨，尚忆当年献策人。
小子何能初跃马，大臣不策旧垂绅。
叔孙处处偏知毁，景监人人总作因。
格律摅情如前得，难禁孤泪湿新春。
立春后泰祠东郊呈器资二首 其二
刘挚（宋代）

漠漠阴云晓蔽空，稍看疏雾泛冥濛。郊原脉起新春雨，帘幕寒生半夜风。

纵步杳难寻旧苑，习仪聊复望祠宫。霜台监察心宜喜，闻有精诚祷岁丰。
久不作诗诗思甚涸春物日盛漫兴三章用常德枣
赵蕃（宋代）

庭行看萌芽，檐立听呼应。
在物且云然，于我可不竞。
青衫恋五斗，白发间三径。
是岂人之为，绝知吾有命。
瑞应堂留别所知二首 其一
陆深（明代）

世间好事一百一，春日丽辰三月三。此地故人还故国，他时江北望江南。
泮宫曝书恭览御书故事行乡饮酒礼诸老率诸生皆在杨先生病足独不至赋诗见寄次韵答之
李彭（宋代）

云汉昭回泮水边，诸生拜舞鳣堂前。老翁七十荷衣绿，弟子三千桂魄圆。

乐正足伤何必虑，伏生口授尚能传。墨池载酒容他日，门外侯芭也可怜。
张翰惠书告窘
朱翌（宋代）

伯龙营什一，抚掌鬼在侧。
燕公铸横财，地下万炉执。
贫富有物司，得失难智索。
我今竟日餐，或待门生设。
圾园斸菜根，暮火团松节。
黄{左女右乐}坐上座，方兄行禁谒。
安能决余波，可以润子箧。
俯视腰一围，何时解三篾。
荐福纵有碑，震雷即惊裂。
读我送穷文，还君乞米帖。
江南曲拟梁昭明
陆奎勋（清代）

江南草长莺乱飞，柳花如雪粘人衣。龙头画舫送将归。

送将归，两持楫。妹桃根，姊桃叶。
悠然
陈起（宋代）

向来莲社本遗荣，勾引渊明造道场。
梵叶翻残空佛印，念珠持久现圆光。
秋花依约生凉意，暑雨微茫送夕阳。
客退饭馀无个事，悠然一枕到羲皇。
丁卯秋夜百驾老人见寄新句奉和 其二
吴灏（清代）

尘土半生何妨我，鸳鸯债了学参禅。身閒自笑年半百，凉夜青灯作诗篇。
秋怀四首
陈师道（宋代）

梨埒当千户，渔防拥万头。
宁须一网尽，不为百人留。
密雨点急水，惊风擘系舟。
百年供转徙，因病得夷犹。
雨霁
张耒（宋代）

滞雨忽云霁，园林有清晖。
时鸟亦和鸣，好风清且微。
远愧深山僧，趺坐掩禅扉。
岂知芳非歇，讵伤寒暑违。
一念与道寂，九旬淡无为。
蹑心探斯理，吾今其庶几。
登谈道亭
孔平仲（宋代）

为厌红尘触目生，与君携手上幽亭。波光碎碧琉璃地，竹影疏幽翡翠屏。

云惹闲心归远岫，风吹诗思入沧溟。名机利械都忘去，才得人间醉一醒。
减字木兰花·陋人居止
沈瀛（宋代）

陋人居止。旬一集真终日喜。先自薰风。客目轮流次第通。昔贤置酒。十老半千年纪寿。知彼由何。真处闲中日月多。
偈颂八十七首
释慧开（宋代）

无门为法门，三关何用立。
熟处即难忘，又从这里人。
潘子贱改月帖赞
岳珂（宋代）

公立柱下，直声凛如。
气则不馁，而况于书。
待人以情，真意浃洽。
于嗟前修，动则可法。
芗岩山居孟夏二十绝
舒岳祥（宋代）

远水去微茫，近峰互明晦。
偶与农夫言，飞雨霭而至。
送彭密渊谈仙适弟存吾以诗约彭赴罗浮武夷予不能赴赋此
唐穆（明代）

欲向鸿濛问路迟，海天相遇欲何之。黄金丹诀原非幻，白首禅缘亦自疑。

天地几人能不朽，灵丸一点本相随。与君话到无穷处，不说罗浮即武夷。
荆公墓
范成大（宋代）

百岁谁人巧拙，一丘底处亏成。
半世青苖法意，当年雪竹诗情。
途中有感漫纪
陈天资（明代）

披雾蒙烟散晓行，萧萧疋马引双旌。老僧扫榻日当午，笑破机关三两声。
南柯子 新秋
沈佩（清代）

枕簟清无暑，波纹静欲流。微云过尽雨初收，正是晚凉时候、似新秋。

香烬金猊冷，风轻翠影柔。谁家砧杵度南楼，又是一湾斜月、挂银钩。
有恨
晁说之（宋代）

有恨将何遣，轩车尽俊髦。
官非十女婿，政鄙小儿曹。
岁暮客悰急，涂穷马力劳。
故山真可恋，筑室更增高。
六十自遣六首 其五
周在镐（清代）

强求名利笑徒然，富贵从来权在天。运到穷时休妄进，路难行处莫争先。

但无债避贫何碍，偶把书看倦即眠。退一步思心自适，儿顽当作是儿贤。
喜览泾州卢侍御诗卷
姚合（唐代）

新诗十九首，丽格出青冥。得处神应骇，成时力尽停。

正愁闻更喜，沈醉见还醒。自是天才健，非关笔砚灵。
黄梅五首
陈师道（宋代）

花里重重叶，钗头点点黄。
只应报春信，故作著人香。
寺南小池
谢翱（宋代）

寺南疏小沼，堤隐獭行踪。杉影动寒水，夕阳藏半峰。

清涵落鸟毳，寒怯病僧容。闻说初开日，钵盂盛养龙。
应天长（两峰插云）
张矩（宋代）

暮屏翠冷，秋树赭疏，双峰对起南北。好与霁天相接，浮图现西极。岧峣处，云共碧。漫费尽、少年游屐。故乡近，一望空遥，水断烟隔。

闲凭涌金楼，潋滟波心，如洗梦淹笔。唤醒睡龙苍角，盘空壮商翼。西湖路，成倦客。待倩写、素缣千尺。便归去，酒底花边，犹自看得。
秋郊晚望二首 其一
杨庆徵（清代）

高树暗秋色，千山明夕阳。极目碧田绕，娟娟禾黍香。

寒螀鸣且歇，飞鸟故回翔。少焉夜气沉，明月来清光。

徘徊东皋上，长啸发清商。
竹枝歌
孙嵩（宋代）

汉世明妃犹有付，荒祠歌舞与招魂。
胡琴好入巴渝曲，万里还乡釃酒樽。
叠前韵谢元邃
刘克庄（宋代）

愈叩新新愈不穷，小儒气索敢争雄。
安知太白心肠异，但见曹公口鼻同。
顾我牢愁来泽畔，放君独步向江东。
他时应制金銮殿，定有蛾眉妒入宫。
自大姑至硿头酌酒数滩
郭之奇（明代）

舟仅容瓶屈，举杯滩半沸。一滩酒一杯，恰尽杯中物。
寿太师益公 其八
洪适（宋代）

庆源衮衮益光华，闻道诸孙总称家。活却生灵千百万，阴功天报的无差。
失调名
贺铸（宋代）

罗帷映月，玉研生冰。
早起
曹邺（唐代）

月堕沧浪西，门开树无影。此时归梦阑，立在梧桐井。
翁府君挽词
楼钥（宋代）

肮脏翁夫子，高才噤不施。
床头痴叔易，梦里阿连诗。
德丧嗟何及，天胡弗憗遗。
清风终未泯，吹拆谢庭芝。
太史次前韵见答复小书便面以赠称许过情感愧交至叠韵奉报
觉罗崇恩（清代）

斧柯未烂敲棋罢，梧竹凉阴似水泻。问奇我自勤载酒，逭暑君毋轻命驾。

吏散空庭领鹤行，昼长高枕随蝶化。佳箑传来诗句新，小字精能光彩射。

险韵苏黄最善押，盛名元白亦飞跨。论书得间岂刻苛，鉴古识真戒虚诧。

独有千古俯余子，坐拥百城成二霸。君藏宝墨紫琼珍，我弄珠泉青玉罅。

拍手清歌鸥鹭驯，横空硬语蛟螭怕。奇编插架恣涉猎，古拓堆床日枕藉。

研金叩石参半解，喝月呼云退三舍。狂来酒渴吸长江，兴到书豪擘太华。

投分愧为东道主，随缘喜结西湖夏。翱翔文海拜诗王，麟篆降祥扪九夜。